इस सिलसले च नवेदन ऐ जे ‘मढ़ ब्लाक दे श्हीद’ नां दा पोथी सन् 1977 च छपी ही ते जिस लेख च डोगरी लोक गाथाएं दा ए वर्गीकरण प्रस्तुत कीता। गेआ हा, ओ 1979 ई. च लिखेआ गेआ हा। दूए ‘डोगरी संस्था’ पासेआ जां कुसै होर अदारे पासेआ लोकगाथाएं गी कुसै नां कन्ने छापी जित्ते जाने कन्ने गै उनें लोकगाथाएं दा ओ नां स्हेई ते ठीक साबत नेईं होई जन्दा। उस नां दी सार्थकता उस गाथा दे कथानक कन्ने बी सिद्ध होनी जरूरी ऐ। कुसै बी गाथा गी कुसै वर्ग-बशेश च शामल कीते जाने दा मूल आधार ते उस दा कथानक गै होग। जिस लोकगाथा दे कथानक च वीररसै दा परिपाक गै नेईं होग उसी वीरगाथा कियां आखेआ जाग। साहित्यक रस के न, किन्ने न ? ते उन्दे तत्व आदि लुआज़मात के होंदे न ? पढ़े-लिखे दे विद्वानें इस बुनियादी तत्थ गी ते जानेआ-समझेआ गै लोड़दा ऐ। उस्सै चाल्ली ‘इतिहास गाथा’ ‘लीजड’ (Legend) ‘गाथा’ ते ‘मिथ (Myth) गाथा’ च जेड़ा बुनियादी अन्तर ऐ ओदी जानकारी होनी बी लाज़मी गल्ल ऐ।